ഏപ്രിൽ ഒന്നു മുതൽ രാജ്യത്ത് ബിഎസ് 4 മാനദണ്ഡത്തിന് താഴെയുള്ള വാഹനങ്ങളുടെ വിൽപ്പന നിരോധിച്ചതോടെ കഴിഞ്ഞ രണ്ട് ദിവസമായി തങ്ങളുടെ സ്റ്റോക്ക് വിറ്റഴിക്കാനുള്ള നെട്ടോട്ടത്തിലായിരുന്നു വാഹന ഡീലർമാർ . ബിഎസ് 3 മാനദണ്ഡത്തിലുള്ള വാഹനങ്ങൾക്ക് സ്വപ്നം കാണാൻ പോലും കഴിയാത്ത തരത്തിലുള്ള ഓഫറുകൾ നൽകിയാണ് പല ഡീലർമാരും വാഹനങ്ങൾ വിറ്റത് . സംസ്ഥാനത്തെ ഇരുചക്രവാഹന വിപണിയിലും അനവധി ഓഫറുകളാണ് ഡീലർമാർ നൽകിയത് . പല മോഡലുകൾക്കും 30000 രൂപ വരെ വിലക്കിഴിവ് നൽകിയിരുന്നു . ഹോണ്ടയുടെ നവി സ്കൂട്ടർ വെറും മുപ്പതിനായിരം രൂപയ്ക്ക് വിറ്റഴിച്ച ഡീലർമാരുമുണ്ട് . ഹോണ്ടയുടെ ഏറ്റവുമുയർന്ന മോഡലായ സിബിആർ വാങ്ങുമ്പോൾ നവി സ്കൂട്ടർ ചിലർ സൌജന്യമായി നൽകി . മാർച്ച് 30,31 തീയതികളിൽ സംസ്ഥാനത്ത് റെക്കോർഡ് വിൽപ്പനയാണ് നടന്നതെന്ന് വാഹന ഡീലർമാർ പറയുന്നു . ഏകദേശം പതിനയ്യായിരത്തോളം ഇരുചക്രവാഹനങ്ങളാണ് രണ്ട് ദിവസം കൊണ്ട് സംസ്ഥാനത്ത് വിറ്റഴിച്ചത് . ശരാശരി വിൽപ്പനയെക്കാൾ അഞ്ച് മടങ്ങ് വിൽപ്പനയാണ് രണ്ട് ദിവസമുണ്ടായത് . ഡീലർമാരും വാഹന നിർമ്മാതാക്കളും വൻ ഓഫറുകൾ പ്രഖ്യാപിച്ചതോടെ ഷോറൂമുകളിലേക്ക് ജനപ്രവാഹമായിരുന്നു . നേരത്തെ സ്റ്റോക്ക് തീർന്നതിനാൽ പലർക്കും നിരാശരായി മടങ്ങേണ്ടി വന്നു . രണ്ട് ദിവസം കൊണ്ട് സംസ്ഥാനത്ത് സ്റ്റോക്കുണ്ടായിരുന്ന ഭൂരിഭാഗം ബിഎസ് 3 ഇരുചക്ര വാഹനങ്ങളും വിറ്റഴിച്ചതായി ഫെഡറേഷൻ ഓഫ് ഓട്ടോമൊബൈൽ ഡീലേഴ്സ് ഭാരവാഹികൾ അറിയിച്ചു . വാഹന വിൽപ്പന കൂടിയതോടെ ആർടി ഓഫീസുകളിലും തിരക്ക് വർദ്ധിച്ചു . താത്ക്കാലിക രജിസ്ട്രേഷനായി രണ്ട് ദിവസത്തിനകം ഒട്ടേറെ അപേക്ഷകളാണ് ആർടി ഓഫീസുകളിൽ ലഭിച്ചത് . കാറുകൾക്കും ഓഫറുകളുണ്ടോ എന്നറിയാൽ ചിലർ കാർ ഷോറൂമുകളിലെത്തിയെങ്കിലും , ഓഫറുകളില്ലെന്നായിരുന്നു മറുപടി . മിക്ക കാർ നിർമ്മാതാക്കളും നേരത്തെ തന്നെ തങ്ങളുടെ മോഡലുകളിൽ ബിഎസ് 4 , ബിഎസ് 5 മാനദണ്ഡം ഏർപ്പെടുത്തിയിരുന്നു . രാജ്യത്ത് വാഹനങ്ങളിൽ നിന്നുള്ള പുകമലിനീകരണം നിയന്ത്രിക്കുന്നതായി ഏർപ്പെടുത്തിയ മാനദണ്ഡമാണ് ഭാരത് സ്റ്റേജ് . വർഷങ്ങൾക്ക് മുൻപ് നടപ്പിലാക്കിയ ഭാരത് സ്റ്റേജ് ( ബിഎസ് ) മാനദണ്ഡത്തിന്റെ ഏറ്റവും പുതിയ പതിപ്പായ ബിഎസ് 4 ശ്രേണിയിൽപ്പെട്ട വാഹനങ്ങൾ മാത്രമേ ഇനി രാജ്യത്ത് വിൽക്കാനാകുവെന്നാണ് സുപ്രീംകോടതി ഉത്തരവിട്ടത് . ഏപ്രിൽ ഒന്നു മുതൽ വിധി പ്രാബല്യത്തിൽ വരികയും ചെയ്തു . വിദേശ രാജ്യങ്ങളിലെ യൂറോ സ്റ്റാൻഡേർഡ് അടിസ്ഥാനമാക്കിയാണ് ഭാരത് സ്റ്റേജ് നടപ്പിലാക്കിയത് . 2000ലാണ് രാജ്യത്ത് ആദ്യമായി ഇത് നടപ്പിലാക്കിയത് .